CELEX: 32022D0197
Language: sk
Date: 2022-01-17 00:00:00
Title: Vykonávacie rozhodnutie Komisie (EÚ) 2022/197 zo 17. januára 2022, ktorým sa stanovuje spoločná značkovacia látka na daňové účely pre plynové oleje a kerozín [oznámené pod číslom C(2022) 74]

14.2.2022   
               
               
                  SK
               
               
                  Úradný vestník Európskej únie
               
               
                  L 31/52
               
            
         VYKONÁVACIE ROZHODNUTIE KOMISIE (EÚ) 2022/197
         zo 17. januára 2022,
         ktorým sa stanovuje spoločná značkovacia látka na daňové účely pre plynové oleje a kerozín
         
            
               [oznámené pod číslom C(2022) 74]
            
         
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Rady 95/60/ES z 27. novembra 1995 o daňovom označovaní plynových olejov a petroleja (1), a najmä na jej článok 2 ods. 2,
         keďže:
         
                     (1)
                  
                  
                     Na zaistenie riadneho fungovania vnútorného trhu, a najmä na zabránenie daňovým únikom sa v smernici 95/60/ES stanovuje spoločný systém určenia plynových olejov patriacich pod číselný znak kombinovanej nomenklatúry (KN) 2710 00 69 a kerozínu (petroleja) patriaceho pod číselný znak KN 2710 00 55, ktoré boli prepustené na spotrebu s oslobodením od spotrebnej dane alebo na ktoré sa vzťahuje znížená sadzba spotrebnej dane. Číselný znak KN 2710 00 69 bol rozdelený do číselných znakov KN 2710 19 43, 2710 19 46, 2710 19 47, 2710 19 48, 2710 20 11, 2710 20 16 a 2710 20 19 tak, aby sa zohľadnil obsah síry v plynovom oleji a prítomnosť bionafty v plynovom oleji, pričom číselný znak KN 2710 00 55 sa previedol na číselný znak KN 2710 19 25 (2).
                  
               
                     (2)
                  
                  
                     Vykonávacím rozhodnutím Komisie (EÚ) 2017/74 (3) sa potvrdil výrobok s vedeckým názvom N-etyl-N-[2-(1-izobutoxyetoxy)etyl]-4-(fenylazo)anilín (Solvent Yellow 124), ktorý bol vykonávacím nariadením Komisie 2011/544/EÚ (4) stanovený ako spoločná značkovacia látka na daňové účely stanovená smernicou 95/60/ES na označovanie plynových olejov a kerozínu, ktoré nie sú zaťažené plnou sadzbou dane uplatniteľnou na takéto energetické výrobky používané ako pohonné hmoty.
                  
               
                     (3)
                  
                  
                     V článku 2 vykonávacieho rozhodnutia (EÚ) 2017/74 sa vyžaduje, aby bolo uvedené vykonávacie rozhodnutie preskúmané najneskôr do 31. decembra 2021, pričom sa zohľadní technický vývoj v oblasti systému značkovacích látok a nutnosť zamedziť podvodnému používaniu energetických výrobkov, ktoré sú oslobodené od spotrebnej dane alebo podliehajú zníženej sadzbe spotrebnej dane.
                  
               
                     (4)
                  
                  
                     Ako súčasť procesu preskúmania Komisia uverejnila v roku 2015 výzvu na vyjadrenie záujmu na navrhnutie výrobkov, ktoré budú vhodnou značkovacou látkou na daňové účely pre plynové oleje a kerozín (5). Komisia sa snažila identifikovať látku na označovanie, ktorá v porovnaní s látkou používanou v súčasnosti dosahuje lepšie výsledky, pokiaľ ide o súbor vopred vymedzených kritérií. V prípade všetkých značkovacích látok, ktoré sa posudzovali, si Komisia od dodávateľov vyžiadala informácie o maximálnej predajnej cene značkovacích látok, ako aj o metódach ročnej indexácie. Uvedené informácie boli Komisii poskytnuté.
                  
               
                     (5)
                  
                  
                     Všetky posudzované značkovacie látky navrhnuté dodávateľmi boli z technického hľadiska dôkladne preskúmané za asistencie Spoločného výskumného centra s cieľom overiť ich odolnosť voči najbežnejším postupom nezákonného odstraňovania. V rámci analýzy (6) bol identifikovaný výrobok s obchodným názvom ACCUTRACE™ PLUS obsahujúci butoxybenzén ako preferovanú značkovaciu látku.
                  
               
                     (6)
                  
                  
                     V rámci preskúmania smernice 95/60/ES v roku 2019 (7) Komisia vo svojom hodnotení potvrdila užitočnosť spoločných pravidiel označovania pohonných hmôt, na ktoré sa vzťahujú znížené sadzby spotrebnej dane, ale identifikovala nedostatky látky Solvent Yellow 124, pokiaľ ide o jej nedostatočnú odolnosť voči bežným metódam odstraňovania. V hodnotení sa potvrdila potreba nahradiť látku Solvent Yellow 124 odolnejšou značkovacou látkou, ktorú nemožno odstrániť.
                  
               
                     (7)
                  
                  
                     Tieto zistenia potvrdila pracovná skupina Rady pre colnú spoluprácu (8), ktorá zistila, že „odfarbovanie“ pohonných hmôt má za následok aj vážne znečistenie životného prostredia v dôsledku používania chemických látok, ako sú kyselina sírová, kyselina chlorečná a bieliaca hlinka, a nezákonné vypúšťanie odpadových produktov a ropných kalov do prírody, poľnohospodárskej pôdy alebo na verejné komunikácie.
                  
               
                     (8)
                  
                  
                     V zmysle smernice 95/60/ES a podľa podmienok stanovených v uvedenej smernici by sa preto mala miesto látky Solvent Yellow 124 stanoviť ako spoločná značkovacia látka na daňové účely látka ACCUTRACE™ PLUS. Obsah značkovacej látky by sa mal stanoviť v harmonizovanom rozsahu, aby sa uľahčilo vykonávanie a kontrola dodržiavania predpisov v celej Únii.
                  
               
                     (9)
                  
                  
                     V záujme bezproblémového zavedenia novej značkovacej látky a s cieľom umožniť členským štátom vyčerpať existujúce zásoby súčasnej značkovacej látky Solvent Yellow 124 by sa malo povoliť prechodné obdobie 24 mesiacov. Počas tohto prechodného obdobia by členské štáty mali mať možnosť používať ako spoločnú značkovaciu látku na daňové účely v zmysle smernice 95/60/ES buď látku Solvent Yellow 124, alebo látku ACCUTRACE™ PLUS.
                  
               
                     (10)
                  
                  
                     Dostupnosť látky ACCUTRACE™ PLUS by sa napriek tomu, že je v Únii patentovo chránená, mala v prípade potreby zabezpečiť prostredníctvom licenčných dohôd.
                  
               
                     (11)
                  
                  
                     Toto rozhodnutie nezbavuje žiadny podnik povinností, ktoré sa naň vzťahujú podľa článku 102 Zmluvy o fungovaní Európskej únie.
                  
               
                     (12)
                  
                  
                     S ohľadom na možnosti, ktoré ponúkne budúci vedecký vývoj, by sa mala stanoviť lehota na preskúmanie tohto rozhodnutia.
                  
               
                     (13)
                  
                  
                     Kedykoľvek pred uplynutím tejto lehoty by sa malo uskutočniť preskúmanie tohto rozhodnutia, ak sa zistí, že používanie látky ACCUTRACE™ PLUS vedie k daňovým únikom alebo spôsobuje škodlivé účinky na zdravie alebo životné prostredie.
                  
               
                     (14)
                  
                  
                     Vykonávacie rozhodnutie (EÚ) 2017/74 by sa preto malo zrušiť.
                  
               
                     (15)
                  
                  
                     Opatrenia stanovené v tomto rozhodnutí sú v súlade so stanoviskom Výboru pre spotrebné dane,
                  
               PRIJALA TOTO ROZHODNUTIE:
         
            Článok 1
            Spoločnou značkovacou látkou na daňové účely stanovenou v smernici 95/60/ES na označovanie všetkých typov plynových olejov patriacich pod číselné znaky KN 2710 19 43, 2710 19 46, 2710 19 47, 2710 19 48, 2710 20 11, 2710 20 16 a 2710 20 19 a kerozínu patriaceho pod číselný znak KN 2710 19 25 je látka ACCUTRACE™ PLUS uvedená v prílohe k tomuto rozhodnutiu.
            Členské štáty stanovujú obsah značkovacej látky ACCUTRACE™ PLUS na najmenej 12,5 miligramu na liter a na najviac 18,75 miligramu na liter energetického výrobku. To zodpovedá obsahu značkovacej látky na úrovni najmenej 9,5 miligramu butoxybenzénu na liter a najviac 14,25 miligramu butoxybenzénu na liter energetického výrobku.
         
         
            Článok 2
            Členské štáty môžu počas prechodného obdobia, ktoré sa skončí 18. januára 2024, používať ako spoločnú značkovaciu látku na daňové účely v zmysle smernice 95/60/ES buď látku Solvent Yellow 124, alebo látku ACCUTRACE™ PLUS. Ak členské štáty v uvedenom prechodnom období používajú ako spoločnú značkovaciu látku na daňové účely látku Solvent Yellow 124, stanovia obsah značkovacej látky Solvent Yellow 124 na najmenej 6 mg a najviac 9 mg na liter energetického výrobku.
         
         
            Článok 3
            Toto rozhodnutie sa preskúma najneskôr do 31. decembra 2028, pričom sa zohľadní technický vývoj v oblasti systému značkovacích látok a nutnosť zamedziť podvodnému používaniu energetických výrobkov, ktoré sú oslobodené od spotrebnej dane alebo podliehajú zníženej sadzbe spotrebnej dane.
            Skoršie preskúmanie sa vykoná, ak sa zistí, že ACCUTRACE™ PLUS vedie k daňovým únikom alebo spôsobuje škodlivé účinky na zdravie alebo životné prostredie.
         
         
            Článok 4
            Vykonávacie rozhodnutie (EÚ) 2017/74 sa zrušuje.
         
         
            Článok 5
            Toto rozhodnutie je určené členským štátom.
         
         
            V Bruseli 17. januára 2022
            
               
                  Za Komisiu
               
               Paolo GENTILONI
               
                  člen Komisie
               
            
         
         
            (1)  Ú. v. ES L 291, 6.12.1995, s. 46.
         
            (2)  Číselné znaky kombinovanej nomenklatúry sú tie, ktoré sú uvedené vo vykonávacom nariadení Komisie (EÚ) 2020/1577 z 21. septembra 2020, ktorým sa mení príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku (Ú. v. EÚ L 361, 30.10.2020, s. 1).
         
            (3)  Vykonávacie rozhodnutie Komisie (EÚ) 2017/74 z 25. novembra 2016, ktorým sa stanovuje spoločná značkovacia látka na daňové účely pre plynové oleje a kerozín (Ú. v. EÚ L 10, 14.1.2017, s. 7).
         
            (4)  Vykonávacie rozhodnutie Komisie 2011/544/EÚ zo 16. septembra 2011 o ustanovení spoločnej značkovacej látky na daňové účely pre plynové oleje a kerozín (Ú. v. EÚ L 241, 17.9.2011, s. 31).
         
            (5)  Ú. v. EÚ C 299, 11.9.2015, p. 28.
         
            (6)  https://publications.jrc.ec.europa.eu/repository/handle/JRC107206
         
            (7)  https://ec.europa.eu/taxation_customs/sites/taxation/files/fiscal-marking-report-2019.pdf
         
            (8)  https://data.consilium.europa.eu/doc/document/ST-6595-2020-INIT/en/pdf
         Pozri záverečnú správu prijatú k opatreniu 9.1.2.1 – „Smuggling and illegal handling of mineral oils: Laundering (the removal of fiscal marker)“ [Pašovanie minerálnych olejov a nezákonná manipulácia s nimi: „Odfarbovanie“ (odstraňovanie značkovacích látok na daňové účely)].
      
      
         
            PRÍLOHA
            
               1.   
               
                  Obchodný názov: ACCUTRACE™ PLUS
               
            
            
               2.   
               
                  Identifikácia podľa indexu farieb: Bezfarebné
               
            
            
               3.   
               
                  Vedecký názov: Butoxybenzén (číslo CAS v registri 1126 – 79 – 0)